כתב אישום על ניסיון רצח יוגש נגד השכן הדוקר מרחוב הנשיא - מקומונט גבעת שמואל - מקומון חדשות אינטרנטי לתושבי גבעת שמואל
ראשי » חדשות הגבעה » כתב אישום על ניסיון רצח יוגש נגד השכן הדוקר מרחוב הנשיא
כתב אישום על ניסיון רצח יוגש נגד השכן הדוקר מרחוב הנשיא
דניאל סבן 16 אוגוסט, 2017
הסתיימה חקירת ניסיון הרצח ברחוב הנשיא בגבעת שמואל.סכסוך השכנים הסתיים בפציעה אנושה של גבר בן 30 שנדקר 10 דקירות בחזה, בבטן ובגב. נגד החשוד שטען כי השכנים התנכלו לו יוגש כתב אישום על ניסיון רצח.
ביום רביעי הקודם בשעה 20:14 התקבל דיווח במוקד 101 של מד”א במרחב ירקון על פצוע מדקירה ברחוב הנשיא בגבעת שמואל. חובשים ופאראמדיקים של מד”א העניקו טיפול רפואי לפצוע ופינו לבי”ח תל השומר גבר כבן 30 במצב קשה.
חובש רפואת חירום במד”א גלעד טואסי שהיה מהראשונים שהגיעו למקום וטיפל בפצוע סיפר: “כשהגענו למקום ראינו את הפצוע, גבר כבן 30 שוכב בהכרה כשהוא סובל ממספר פצעי דקירה. הענקנו לו טיפול רפואי ראשוני שכלל חבישות ועצירת דימומים והוא פונה במהירות לבי”ח כשמצבו קשה ולא יציב”.
כתב אישום נגד הדוקר מרחוב הנשיא.צילום אילוסטרציה Pixbay
החקירה בתיק הסתיימה והעלתה כי הקורבן נדקר ע”י שכנו והוא הובהל לקבלת טיפול רפואי בבי”ח תל השומר, כשמצבו מוגדר אנוש.
עוד עלה, כי הקורבן נאבק עם החשוד, שעה שהאחרון דוקר אותו שוב ושוב, לא פחות מ-10 דקירות בחזה, בבטן ובגב.
חשוב לציין כי החשוד והקורבן גרים בשכנות. לגרסתו של החשוד, ניסה ללמד את השכנים לקח, למען יראו וייראו, זאת משום שלטענתו התנכלו לו. מעצרו של החשוד הוארך מעת לעת והיום (יום ד’) בכוונת הפרקליטות להגיש נגדו כתב אישום ובקשה למעצר עד לתום ההליכים המשפטיים נגדו, כל זאת בגין עבירה של ניסיון רצח שכנו והחזקת סכין שלא כדין.
גלעד טואסי כתב תביעה ניסיון רצח רחוב הנשיא